મંસુખભાઈને પોતાનો તમામ વારસો સુપ્રત કરી દઈને નિવૃત્તિ ક્ષેત્રોમાં વીતરાગી ભાવ ધારણ કરીને તેઓ કલાકો સુધી તે ભાવમાં પ્રતિષ્ઠિત થઈને રહેતા. દ્રવ્ય, ક્ષેત્ર, કાળ અને ભાવથી અસંગ બનીને તેમણે અપૂર્વ રીતે એકત્વ ભાવનાને સિદ્ધ કરી હતી. વચનામૃતજી ગ્રંથના પત્રોમાં તેમણે શ્રુતસાગરનું નવનીત પીરસ્યું છે, જે વાંચતા, સમજતા, વાગોળતા આપણું ઉપાદાન તત્વ બળવાન બનતું જાય છે. એકલતાના ભાવને અસંગતામાં તે પરાવર્તિત કરે છે. ઉદયને અનુસરતું તેમનું જ્ઞાનમય જીવન ઋણાનુબંધને પૂરું કરતું રહ્યું. વ્યવહાર હોય કે વ્યવસાય તેઓ જળકમળવત રહ્યા અને વૈરાગ્યભાવે નિષ્કામ, નિ:સ્પૃહ અને સમભાવી જીવન જીવી, કર્મોને ખપાવી ગયા.